KIRJALLINEN KYSYMYS E-1623/99 esittäjä(t): Gerhard Hager (NI) komissiolle. Kosovolle annettava hätäapu.



Virallinen lehti nro 219 E , 01/08/2000 s. 0012 - 0013



KIRJALLINEN KYSYMYS E-1623/99 esittäjä(t): Gerhard Hager (NI) komissiolle (15. syyskuuta 1999) Aihe: Kosovolle annettava hätäapu Kosovon jälleenrakennuksen yhteydessä on tehty miljoonien arvoisia EU:n rahoittamia hankintasopimuksia. Pahimman hädän lievittämiseksi tarvitaan tehokkaita toimia, mutta niitä ei kuitenkaan saa toteuttaa epäasianmukaisesti ja epätaloudellisesti. Voiko komissio vastata seuraaviin kysymyksiin: 1. Minkä menettelyn mukaisesti hankintasopimuksia tehdään jälleenrakennuksen yhteydessä? 2. Kuinka kauan hankintojen täytyy olla julkisia, ennen kuin lopullinen sopimus tehdään? 3. Mitä kautta yksittäiset henkilöt saavat tietoa näistä hankinnoista? 4. Minkä objektiivisten perusteiden mukaan sopimukset tehdään? 5. Kuinka monta EU:n hankkeista vastaava henkilöä on mukana Kosovon jälleenrakennusohjelmassa? 6. Kuinka monta yksittäistä hanketta on suunniteltu EU:n rahoittamaa Kosovon jälleenrakennusta varten? 7. Kuinka korkeita yksittäisten hankkeiden menot ovat? Christopher Pattenin komission puolesta antama vastaus (19. lokakuuta 1999) Komissio on perustanut Kosovon erityisryhmän (TAFKO) jälleenrakentamisen ja rakenteellisen avun toteuttamiseksi. Erityisryhmä koostuu 21 komission virkamiehestä, ryhmästä asiantuntijoita ja paikallisesta henkilökunnasta, tällä hetkellä yhteensä 40 hengestä. Erityisryhmän johtajalla on valtuudet allekirjoittaa sopimuksia ja maksumääräyksiä. Sopimukset tehdään Obnova-ohjelmaa koskevien varainhoitosäännösten mukaisesti. Jotta yritys voisi osallistua, sen täytyy olla rekisteröity yhteisön jäsenvaltiossa tai jossain Obnova-apua saavassa valtiossa. Phare-ohjelmasta tukea saavien valtioiden yritykset voidaan myös hyväksyä tapauskohtaisesti. Yhteisön ensimmäiset avustukset kulkevat paikallisten tai välittömällä lähialueella sijaitsevien yritysten kautta, jotta taataan avun nopea toimitus ja autetaan paikallista taloutta aloittamaan toimintansa uudelleen. Kansainväliset tarjouskilpailut julkaistaan asiaankuuluvissa komission julkaisuissa ja erityisesti komission ja Maailmanpankin www-sivulla: http://www.seerecon.org. Kaikista komission rahoittamista projekteista sovitaan läheisessä yhteistyössä väliaikaisesta siviilihallinnosta Kosovossa vastaavaan Yhdistyneiden kansakuntien valtuuskuntaan (UNMIK) ja KFOR-joukkojen kanssa. Euroopan yhteisöjen humanitaarisen avun toimisto ECHO on toimittanut alueelle erityisesti Kosovon kriisiin liittyvää humanitaarista apua tähän mennessä 378 milj. eurolla. Vuonna 1998 rahoitettiin 10 milj. eurolla projekteja Kosovon maakunnan tukemiseksi. Painopisteenä olivat kiireelliset kunnostustoimet (rakennuspuun toimittaminen), eläinten ruoka ja Pristinan yliopiston jälleenrakentaminen. Kosovon erityisryhmän (TAFKO) toimintaan on otettu talousarvioon 137 milj. euron kokonaismääräraha vuodelle 1999, josta 46 milj. euroa on sidottu. Määrärahat on käytetty kansainvälisen johtoryhmän IMG:n suorittamaan vahinkojen arviointiin (3,5 milj. euroa), hallinnolliseen ja tekniseen apuun (ATA) (6 milj. euroa), tekniseen tukeen ja hankintoihin asuntojen ja julkisten rakennusten kunnostamiseksi, jotta suurin mahdollinen määrä palaavia pakolaisia saa suojan (14 milj. euroa), tukeen välttämättömille julkisille peruspalveluille (korjaukset, palkat, varusteet 9 milj. euroa), miinanraivaukseen (4 milj. euroa), apuun tullin toiminnan uudelleenkäynnistämiseen (3 milj. euroa), pienen mittakaavan toimintaan, jotta paikallisiin aloitteisiin voidaan reagoida nopeasti (1 milj. euroa), sekä kylien työllistämis- ja kunnostusohjelmaan (VERP) korkean työttömyyden ja sodan vaikutusten voittamiseksi (4.5 milj. euroa). Lisäksi on aloitettu hyvin tärkeä ja symbolista arvoa omaava projekti Mitrovican sairaalan kunnostamiseksi (1 milj. euroa). Komissio ja UNMIK ovat sopineet vuoden 1999 projektin kolmannen rahoituserän prioriteeteista. Etusijalla ovat julkinen hallinto, infrastruktuuri ja taloudellinen kehitys.